རབ་གནས་ཀྱི་རྩ་བ་

༄༅། །རབ་གནས་ཀྱི་རྩ་བ་བཞུགས་སོ།།
༄༅། །རབ་ཏུ་གནས་པ་ལ་གཉིས་ཏེ། སྔོན་དུ་བྱ་བ་དང་། རབ་ཏུ་གནས་པ་དངོས་སོ། །སྔོན་དུ་བྱ་བ་ལ་གསུམ་སྟེ། རྟེན་སྟ་གོན་དུ་གནས་པ་དང་། མགོན་པོ་བསྡུ་བ་དང་། ཡོན་བདག་སྟ་གོན་དུ་གནས་པའོ། །རབ་ཏུ་གནས་པ་དངོས་ལ་དྲུག་སྟེ། སྦྱང་བ་དང་། བྱིན་གྱིས་བརླབས་པ་དང་། མངའ་དབུལ་བ་དང་། མཆོད་གནས་སུ་གཏད་པ་དང་། སྲུང་མ་བསྒོ་བ་དང་། བརྟན་པར་བཞུགས་སུ་གསོལ་བའོ། །དང་པོ་རྟེན་སྟ་གོན་དུ་གནས་པ་ནི་རྩ་བའི་མཆོད་པ་ཟིན་ནས་སྟ་གོན་དུ་བྱ་རྒྱུ་དེ་བྱི་དོར་བྱ་བ་དང་། རྒྱན་བཏགས་ལ་གཞག་གོ །མགོན་པོ་བསྡུ་བ་ནི། །ཇི་ལྟར་སངས་རྒྱས་ཐམས་ཅད་ནི། །དགའ་ལྡན་ན་ནི་བཞུགས་པ་ལས། །ལྷ་མོ་སྒྱུ་འཕྲུལ་ལྷུམ་འཇུག་པ། །དེ་བཞིན་གཟུགས་འདིར་ཁྱོད་བཞུགས་མཛོད། །འདི་རུ་རྟག་ཏུ་མགོན་པོར་ནི། །གྱུར་ནས་མེ་ཏོག་ལ་སོགས་འདི། །བྱང་ཆུབ་སེམས་ནི་འཕེལ་བའི་ཕྱིར། །ཆེ་གེའི་དོན་དུ་བཞུགས་སུ་གསོལ། ཞེས་བརྗོད་ཅིང་མེ་ཏོག་དོར་ལ་སྔགས་འདི་བརྗོད་དོ། །ཨོཾ་ཨ་མ་སུ་ཁཱ་ཤཱ་ཡ་པ་ལི་ལི་ཏ་བི་ས་ཁ་ན་མི་ཏེ་བི་བ་ས་ན་ཙ་རི། ན་མོ་བྷ་ག་བཱན་ཛཿཧཱུཾ་བཾ་ཧོ་ཧི་ཧི་ཧི་ཧི། པྲ་ཏི་ཛ་བཛྲ་ཀུ་སུ་མ་ས་ཡན་ལ་ལི་མ་ཎ་སྭཱ་ཧཱ།།ཡོན་བདག་སྟ་གོན་དུ་གནས་པ་ནི། དེང་དུ་བདག་ཚེ་འབྲས་བུ་ཡོད། །བདག་གི་གསོན་པ་ཡང་འབྲས་བུར་བཅས། །ལྷ་དང་དམ་ཚིག་གིས་མཉམ་པ། །གྱུར་པར་བདག་ནི་ཐེ་ཚོམ་མེད།།བྱང་ཆུབ་སེམས་དང་སེམས་གཅིག་ལས། །མི་ལྡོག་པར་ནི་བདག་གྱུར་ཏེ། །དེ་བཞིན་གཤེགས་པའི་རིགས་སུ་ནི། །དེང་བདག་སྐྱེ་བར་ཐེ་ཚོམ་མེད། །དེང་བདག་ཉི་མ་དམ་པ་སྟེ།།བདག་ནི་མཆོག་སྦྱིན་བླ་ན་མེད། །སངས་རྒྱས་ཐམས་ཅད་སྤྱན་འདྲེན་པས། །དེང་བདག་གུས་པའི་མཆོག་ཡིན་ནོ།།སྦྱང་བ་ལ་ལྔ་སྟེ། ཆུ་དང་ཉུང་ཀར་གྱིས་སྦྱང་བ་དང་། འབྲུ་མར་གྱིས་སྦྱང་བ་དང་། ཤིང་ལྔའི་ཤུན་པས་སྦྱང་བ་དང་། བའི་རྣམ་ལྔའི་བུམ་ཆུས་སྦྱང་བ་དང་། རས་ཀྱིས་སྦྱང་བའོ། །ཡུངས་ཀར་ཆུའམ་མེའི་ནང་དུ་དོར་ལ་སྔགས་འདི་བརྗོད་དོ། །ཨོཾ་སརྦ་པཱ་པཾ་ད་ཧ་ན་བཛྲ་ཡ་སྭཱ་ཧཱ། འབྲུ་མར་དང་ཤིང་ཤུན་གྱི་སྔགས་ལ། ཨོཾ་སརྦ་ཏ་ཐཱ་ག་ཏ་ཀ་ཡ་བི་ཤོ་ངྷ་ནེ་སྭཱ་ཧཱ། བའི་རྣམ་ལྔས་སྦྱང་བ་ནི། །ཇི་ལྟར་བལྟམས་པ་ཙམ་གྱིས་ནི། །ལྷ་རྣམས་ཀྱིས་ནི་ཁྲུས་གསོལ་ལྟར། །ལྷའི་ཆུ་ནི་དག་པ་ཡིས། །དེ་བཞིན་བདག་གིས་ཁྲུས་གསོལ་ལོ། །ཨོཾ་སརྦ་ཏ་ཐཱ་ག་ཏ་ཨ་བྷི་ཤེ་ག་ས་མ་ཡ་ཤྲེ་ཡེ་ཧཱུཾ། །སྤྱན་གྱི་སྔགས་ནི། །ཨོཾ་རུ་རུ་སྦུ་རུ་ཏིཥྠ་སིད་དྷི་ལོ་ཙ་ནེ་སརྦ་ཨརྠ་སཱ་ངྷ་ནི་སྭཱ་ཧཱ། དེ་ནས་རས་ཀྱི་སྦྱོང་ཞིང་། ཨོཾ་བཛྲ་བྷ་བ་སེ་སྭཱ་ཧཱ། ཨོཾ་བཛྲ་གན་ངྷེ་སྭཱ་ཧཱ། ཨོཾ་བཛྲ་ཨ་པ་ར་ན་བི་སུ་ཤ་ནེ་སྭཱ་ཧཱ། བྱིན་གྱིས་བརླབ་པ་ནི། གླེགས་བམ་མམ། མཆོད་རྟེན་ནམ། ཅི་རིགས་སུ་བརླབ་བོ། །དེ་ནས་མངའ་དབུལ་བ། ཅི་འབྱོར་ཚད་དུ་དབུལ་བར་བྱའོ། །དེ་ནས་མཆོད་གནས་སུ་གཏད་པ་ནི། ཁྱོད་ཀྱིས་ང་ལ་གསོལ་བཏབ་པའི། །སྐུ་གཟུགས་དག་ནི་ཁྱད་པར་དུ། །ཇི་སྐད་གསུངས་བཞིན་རབ་གནས་པ། །དེ་ནི་ངས་བྱས་བྱེད་དུ་བཅུག །ཁྱོད་ཀྱིས་ཀྱང་ནི་ཀུན་རྫོགས་པས། །ཅི་བདེ་བར་ནི་མཆོད་པར་གྱིས།།སྲུང་མ་བསྒོ་བ་ནི། གང་ནི་སྐུ་གཟུགས་བསྐལ་པ་ཡི། །བསྐལ་པ་བརྒྱ་ལས་ལྷག་གནས་ཤིང་། །ས་དང་མེ་དང་ཆུ་དང་ནི། །རླུང་ལས་ལྷ་རྣམས་ཀུན་གྱིས་སྲུངས། །སློབ་དཔོན་སློབ་མར་བཅས་པ་དང་། །བུ་དང་ཚ་བོ་རྣམས་སྲུངས་ཏེ། །རབ་དགའ་ཡིད་བདེར་འགྱུར་ནས་ནི། །གནས་རབ་བཟང་པོ་དག་ཏུ་ཞུགས། །བརྟན་པར་བཞུགས་སུ་གསོལ་བ་ནི། །ཨོཾ་སུ་པྲ་ཏིཥྠ་ཏེ་བཛྲ་སྭཱ་ཧཱ། ཨོཾ་ཧཱུཾ་ཧྲི་ངྷ་ཏིཥྠ་ཞེས་བྱ་བས་རབ་ཏུ་གནས་པར་བྱའོ། །བླ་མ་རོང་པས་མཛད་དོ།།རབ་གནས་ཀྱི་རྩ་བ་ཡིན།